CELEX: 62014CN0162
Language: hr
Date: 2014-04-04 00:00:00
Title: Predmet C-162/14: Tužba podnesena 4. travnja 2014. – Europska komisija protiv Republike Poljske

30.6.2014   
            
            
               HR
            
            
               Službeni list Europske unije
            
            
               C 202/10
            
         Tužba podnesena 4. travnja 2014. – Europska komisija protiv Republike Poljske
   (Predmet C-162/14)
   2014/C 202/11
   Jezik postupka: poljski
   
      Stranke
   
   
      Tužitelj: Europska komisija (zastupnici: A. Tokár i K. Herrmann)
   
      Tuženik: Republika Poljska
   
      Tužbeni zahtjev
   
   Tužitelj od Suda zahtijeva da,
   
               —
            
            
               utvrdi, da je Republika Poljska povrijedila svoje obveze iz članka 45. stavka 2. Direktive Europskog parlamenta i Vijeća 2004/18/EZ od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (1), jer je ostavila na snazi članak 24. stavak 1. točke (1) i (1a) Zakona o javnoj nabavi (Prawo zamówień publicznych) kojim su propisani obavezni razlozi za isključenje gospodarskog subjekta iz postupka nabave koji prekoračuju materijalno-pravne kriterije iz iscrpnog popisa razloga za isključenje iz članka 45. stavka 2. navedene direktive;
            
         
               —
            
            
               naloži Republici Poljskoj snošenje troškova.
            
         
      Tužbeni razlozi i glavni argumenti
   
   Razlozi za isključenje gospodarskog subjekta iz postupka natječaja propisani člankom 24. stavkom 1. točkama 1. i 1.a Zakona o javnoj nabavi, koji se odnose na njegovu profesionalnu sposobnost, i to prvo, da je gospodarski subjekt zbog neispunjenja ili manjkavog ispunjenja naloga prouzročio štetu koja je utvrđena pravomoćnom presudom, i drugo, da je gospodarski subjekt bio stranka ugovora kojeg je naručitelj raskinuo, otkazao ili se iz njega povukao zbog okolnosti za koje je odgovoran gospodarski subjekt, izlaze iz okvira uvjeta za isključenje iz članka 42. stavka 2. Direktive 2004/18/EZ, posebno točke (d).
   Tumačenje zadnje navedenog preduvjeta bilo je predmet presude Suda C-465/11 Forposta i ABC Direct Contact. Sud je u ovoj presudi utvrdio da se pod pojmom težeg profesionalnog propusta iz članka 45. stavka 2. točke (d) Direktive 2004/18/EZ podrazumijeva svako nepravilno postupanje gospodarskog subjekta koje ima utjecaja na njegovu poslovnu vjerodostojnost. Uvjeti isključenja iz poljskog zakona ne ograničavaju se pak samo na postupanje gospodarskog subjekta koje upućuje na postojanje namjere ili nemara određene težine, već obvezuju naručitelja na automatsko isključenje gospodarskog subjekta bez prethodne ocjene odgovornosti za skrivljeni propust koji mu se stavlja na teret.
   
      (1)  SL L 134, str. 114. (SL, Posebno izdanje na hrvatskom jeziku, Poglavlje 6., Svezak 1., str. 156.)